สวิงสวาย
*ตลาดหุ้นไทยวานนี้แกว่งตัวขึ้นๆลงๆอย่างไร้ทิศทาง ทำให้การซื้อขายภาคเช้าอยู่ทั้งแดนบวกและแดนลบ ก่อนจะเริ่มมีแรงฮึดขึ้นไปบวกเกือบ 9 จุด แตะระดับสูงสุดที่ 1,831.45 จุด แต่ภาคบ่ายกลับสวมบทโหดให้ชื่นชมกันอยู่แค่ประเดี๋ยวประด๋าว การซื้อขายก่อนปิดตลาดถึงถูกแรงเทขายออกมาจนสุดท้ายมาลงเอยอยู่ที่ 1,821.83 จุด ลบไป 0.83 จุด หรือ 0.05% ด้วยมูลค่าการซื้อขาย 7.69 หมื่นล้านบาท  การปรับตัวขึ้นลงแบบไม่ทันกระพริบตาครั้งนี้ “เดี๊ยน” ถือเป็นเรื่องน่าจดจำของผู้ไม่เคยมีประสบการณ์นะเจ้าค่ะ
17 ม.ค. 2561

เจาะกระดาน : โมนิก้าและทีมงาน
*ตลาดหุ้นไทยวานนี้แกว่งตัวขึ้นๆลงๆอย่างไร้ทิศทาง ทำให้การซื้อขายภาคเช้าอยู่ทั้งแดนบวกและแดนลบ ก่อนจะเริ่มมีแรงฮึดขึ้นไปบวกเกือบ 9 จุด แตะระดับสูงสุดที่ 1,831.45 จุด แต่ภาคบ่ายกลับสวมบทโหดให้ชื่นชมกันอยู่แค่ประเดี๋ยวประด๋าว การซื้อขายก่อนปิดตลาดถึงถูกแรงเทขายออกมาจนสุดท้ายมาลงเอยอยู่ที่ 1,821.83 จุด ลบไป 0.83 จุด หรือ 0.05% ด้วยมูลค่าการซื้อขาย 7.69 หมื่นล้านบาท  การปรับตัวขึ้นลงแบบไม่ทันกระพริบตาครั้งนี้ “เดี๊ยน” ถือเป็นเรื่องน่าจดจำของผู้ไม่เคยมีประสบการณ์นะเจ้าค่ะ
*การได้เห็นดัชนีเหวี่ยงขึ้นเหวี่ยงลงเหมือนอยู่บนเรือไวกิ้ง ทำให้ “โมนิก้า” ต้องเหลือบไปมองสัญญานทางเทคนิคที่ชี้ชัดทุกคำตอบได้ว่าทำไมตลาดฯถึงออกอาการเป๋ไปเป๋มาอย่างหนัก ก็เพราะเข้าสู่เขต Overbought มาสักพักแล้วน่ะซิ นอกจากนี้ MACD เองก็ปรับเพิ่มขึ้นทำระดับสุดในรอบเกือบ 1 ปี สะท้อนให้เห็นถึงการปรับขึ้นสูงแบบสุดลิ่มทิ่มประตู พร้อมจะถูก Take Profit ได้ทุกเมื่อเชื่อวัน การผันผวนรุนแรงครั้งนี้จึงไม่ใช่เรื่องแปลกอะไรนะเจ้าคะ
*การซื้อขายรายกลุ่มยังได้เห็นกองทุนเข้าเก็บหุ้นอย่างต่อเนื่อง กลับเป็นรายย่อยที่ขายสุทธิไปอีก 3.65 พันล้านบาท และเป้าการขายรอบนี้เป็นหุ้นขนาดใหญ่ทั้งกลุ่มพลังงานแท้และพลังงานเทียมที่ก่อนหน้านี้เทกตัวขึ้นแรงอยู่หลายวันจนถึงฤดูเก็บเกี่ยว เลยได้เห็นการโยกเงินไปยังกลุ่มอื่นจนหุ้นที่ไม่อยู่ในกระแสได้ลืมตาอ้าปากขึ้นมารับออกซิเจนด้านบนกับเค้ากันบ้าง….อิอิ
*เห็นได้ชัดในรายของ EA หลังจากวิ่งแรงแซงโค้งมาหลายวันถึงเวลาย่อตัวลง ล่าสุดลงมาอยู่ที่ระดับ 67 บาท  ลบไป 1.75 บาท หรือ 2.55% ด้วยมูลค่า 2.98 พันล้านบาท การปรับตัวลงในครั้งนี้เดี๊ยนมองเป็นเรื่องของการขายทำกำไรหลังจากมีคนอิ่มหมีพลีมันกันไปหลายวัน คราวนี้จึงลงมาพักฐานเล็กๆ ถือเป็นเรื่องธรรมดาที่มีให้เห็นกันบ่อยๆ แต่ช็อตต่อไปอยากให้จับตากันเอาไว้ให้ดีๆ อย่าให้คลาดสายตาเชียวนะเจ้าคะ
*ส่วนในรายของ JMART ราคาดีดขึ้นอย่างออกหน้าออกตา 4 วันติด จากราคาพักฐานอยู่แถวๆ 17-18 บาทลากยาวมาจนถึง 20 บาท วันนี้มิตรรักแฟนเพลงคงได้คำตอบให้หายสงสัยกันไปบ้างหลังเจ้าตัวออกมาแจ้งข่าวดีกับตลท.เรื่องการระดมทุนด้วยดิจิทัล โทเคน ทันทีที่รับรู้ข่าวก็ถูก Sell On Fact ทันที ล่าสุดมาปิดที่ 20.40 บาท ลบไป 0.50 บาท หรือ 2.39% ด้วยมูลค่า 740.42 ล้านบาท เดี๊ยนมองว่าประเด็นข่าวดีนี้ไม่ทำให้รู้สึกตื่นเต้นอะไรขึ้นมา หากไม่เกี่ยวข้องโดยตรงกับพื้นฐานบริษัทแล้วราคาหุ้นก็ถึงคราวปรับตัวลงไปอยู่ที่จุดๆเดิมนั่นแหละเจ้าค่ะ
*ได้เห็นการกลับมาไล่ราคาของ FANCY อีกครั้งหลังจากราคาเป็นขาลงอย่างต่อเนื่อง ล่าสุด กระชากขึ้นมาปิดที่ 1.90 บาท บวกไป 0.21 บาท หรือ 12.43% ด้วยมูลค่า 48.88 ล้านบาท ถือเป็นการปรับขึ้นแรงสุดในรอบ 2 เดือน งานนี้ไม่รู้ว่ามีนักปั่นน่องเหล็กที่ไหนโผล่พรวดเข้ามาดันราคาจนระหว่างวันขึ้นไปแตะ 2 บาท แต่หากมองเรื่องของพื้นฐานยังคงไม่มีอะไรตื่นเต้น ลักษณะการขึ้นไม่มีสาเหตุแบบนี้ “โมนิก้า” ติดป้ายเตือนไว้ก่อนเลยจ้า
*ส่วนในรายของ HTC ปรับตัวขึ้นอย่างร้อนแรงตั้งแต่ต้นจนจบเกม รับข่าว ครม.ดึง ม.44 ประกาศลอยตัวราคาขายน้ำตาลที่ส่งผลดีในแง่ต้นทุน แฟนๆถึงได้เห็นวอลุ่มเข้ามาอย่างหนาแน่นผิดหูผิดตา ล่าสุดหุ้นกระฉูดขึ้นมาปิดที่ 20.20 บาท บวกไป 1.10 บาท หรือบวกไป 5.76% ด้วยมูลค่า 28.32 ล้านบาท ช็อตต่อไปที่จะต้องติดตามคงเป็นเรื่องของผลงานในอนาคตว่าจะหนุนนำให้หุ้นอยู่ในขาขึ้นได้อีกนานแค่ไหนนั่นล่ะเจ้าค่ะ
*เหลือบมาเห็นหุ้น AQUA ถูกถล่มทิ้งอย่างหนักจนไม่ลืมหูลืมตาจนราคาหุ้นระหว่างวันลงไปติดฟลอร์ที่ระดับ 0.43 บาท จากกระแสข่าวลือจากห้องค้าหลักทรัพย์เข้าไปเกี่ยวโยงเส้นทางการเงินคดีบุกจับสถานบันเทิงชื่อดัง! ร้อนใจถึงพี่ “อารักษ์ ราษฎร์บริหาร” ต้องรีบออกมาดึงสติแฟนๆ ด้วยการยืนยันพื้นฐานธุรกิจยังมั่นคงและเติบโตดี ราคาหุ้นถึงดีดกลับมาปิดที่ระดับ 0.57 บาท ลบ 0.04 บาท หรือ 6.56% เหมือนแมวเก้าชีวิต งานนี้ข่าวจริงหรือข่าวหลอก “โมนิก้า” เชื่อว่านักลงทุนก็พอจะมองออกใช่ไหมเจ้าคะ?
*ปิดท้ายกันด้วยเรื่องของ GL ได้เห็นราคารูดหนักกันอีกรอบหลังผู้ถือหุ้นกู้รายใหญ่  J Trust ออกมาสะบั้นรักแบบไม่เหลือเยื่อใย ฟ้องร้องกราวรูดทั้งตัวบริษัทต้นเรื่อง “GLH” ทั้งตัวอดีตผู้บริหารฉาว แถมเม็ดเงินที่ฟ้องร้องที่จะต้องชดใช้ดูแล้วเกินกำลังของ GLH อย่างแน่นอน ที่แสบทรวง (อก) มากกว่านั้นเห็นจะเป็นเรื่องของรายชื่อบอร์ด GLH กับ GL ที่ดั๊ดเป็นชื่อเดียวกันถึง 3 ราย งานนี้ “โมนิก้า” บอกได้คำเดียวว่ามันส์พะยะค่ะ!  หากมีความคืบหน้าจะมาเล่าสู่กันฟังโอกาสหน้านะเจ้าค่ะ…..อิอิ